A BIZOTTSÁG (EU) 2023/116 VÉGREHAJTÁSI RENDELETE

(2023. január 16.)

az 540/2011/EU végrehajtási rendeletnek az oxamil hatóanyag jóváhagyása érvényességének meghosszabbítása tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 17. cikke első bekezdésére,

mivel:

(1) Az 540/2011/EU bizottsági végrehajtási rendelet (2) mellékletének A. része meghatározza az 1107/2009/EK rendelet értelmében jóváhagyottnak tekintendő hatóanyagokat.

(2) Az (EU) 2021/2068 bizottsági végrehajtási rendelet (3) az oxamil hatóanyag jóváhagyási időtartamát 2023. január 31-ig meghosszabbította.

(3) Az oxamil hatóanyag jóváhagyásának meghosszabbítása érdekében a 844/2012/EU bizottsági végrehajtási rendeletnek (4) megfelelően kérelmet nyújtottak be.

(4) Bár rendelkezésre áll az Európai Élelmiszerbiztonsági Hatóság következtetése (5) az oxamil hatóanyag értékeléséről, és a Bizottság megkezdte a megbeszéléseket a Növények, Állatok, Élelmiszerek és Takarmányok Állandó Bizottságában, úgy tűnik, hogy a jóváhagyás valószínűleg a megújításról szóló határozat meghozatala előtt lejár. Ezért, és mivel ez a késedelem a kérelmezőn kívül álló okokra vezethető vissza, a jóváhagyását egy korlátozott időtartamra meg kell hosszabbítani annak érdekében, hogy el lehessen végezni a jóváhagyás meghosszabbítása iránti kérelemre vonatkozó határozat meghozatalához szükséges értékelést.

(5) Abban az esetben, ha a Bizottság olyan rendeletet fogad el, amelynek értelmében az oxamil jóváhagyása nem kerül meghosszabbításra, mivel a jóváhagyás feltételei nem teljesülnek, a Bizottság a lejárat időpontjaként vagy az e rendelet hatálybalépése előtt érvényben lévő időpontot, vagy azon rendelet hatálybalépésének időpontját határozza meg, amelynek értelmében a hatóanyag jóváhagyása nem kerül meghosszabbításra – attól függően, hogy melyik időpont a későbbi. Abban az esetben, ha a Bizottság az oxamil jóváhagyásának meghosszabbítására vonatkozó rendeletet fogad el, arra törekszik, hogy – a körülményeknek megfelelően – a lehető legkorábbi alkalmazási időpontot tűzze ki.

(6) Az 540/2011/EU végrehajtási rendeletet ezért ennek megfelelően módosítani kell.

(7) Tekintettel arra, hogy az oxamil jelenlegi jóváhagyásának érvényessége 2023. január 31-én lejár, ennek a rendeletnek a lehető leghamarabb hatályba kell lépnie.

(8) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az 540/2011/EU végrehajtási rendelet mellékletének A. részében a 116. sor („Oxamil”) hatodik oszlopában („Jóváhagyás lejárta”) megadott dátum helyébe „2023. október 31.” lép.

2. cikk Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2023. január 16-án. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(3) A Bizottság (EU) 2021/2068 végrehajtási rendelete (2021. november 25.) az 540/2011/EU végrehajtási rendeletnek a benfluralin, a dimoxistrobin, a fluazinam, a flutolanil, a mekoprop-P, a mepikvat, a metiram, az oxamil és a piraklostrobin hatóanyag jóváhagyási időtartamának meghosszabbítása tekintetében történő módosításáról (HL L 421., 2021.11.26., 25. o.).

(4) A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

Bár az (EU) 2020/1740 végrehajtási rendelet (HL L 392., 2020.11.23., 20. o.) hatályon kívül helyezte a 844/2012/EU végrehajtási rendeletet, a hatóanyagok jóváhagyásának meghosszabbítására vonatkozóan a 844/2012/EU végrehajtási rendeletben megállapított rendelkezések az (EU) 2020/1740 végrehajtási rendelet 17. cikkének megfelelően továbbra is alkalmazandók.

(5) EFSA (Európai Élelmiszerbiztonsági Hatóság), 2022. Conclusion on the peer review of the pesticide risk assessment of the active substance oxamyl (Az oxamil hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2022;20(5):7296. https://doi.org/10.2903/j.efsa.2022.7296.